Tvö heimilisofbeldismál á dag koma að jafnaði upp hjá lögreglunni á höfuðborgarsvæðinu og bera nú tuttugu þolendur heimilisofbeldis neyðarhnapp frá lögreglu . Lögreglustjórinn segir málin vera í forgangi . Frá 2015 hefur lögreglan á höfuðborgarsvæðinu tekið heimilisofbeldismálum fastari tökum . Breytt var um verklag sem felst meðal annars í því að málin eru fullrannsökuð á vettvangi . Árið 2014 voru heimilisofbeldismálin 294 en það sem af er ári 2019 eru þau orðin rúmlega 640. „ Staðan í dag er sú að það er að jafnaði tvö mál á dag sem koma til kasta lögreglunnar á höfuðborgarsvæðinu . Það stefnir í rúmlega 700 mál á þessu ári , “ segir Sigríður Björk Guðjónsdóttir , lögreglustjórinn á höfuðborgarsvæðinu . Hún telur að tilkynningum hafi fjölgað frekar en að brotunum hafi fjölgað . Í flestum málunum er um að ræða ofbeldi af hendi maka , eða í 265 málum í ár . Í rúmlega 75 prósent málanna er um að ræða líkamsárás . „ Það er nokkurn veginn sama hlutfallið á erfiðustu og hættulegustu málunum . Við erum með í kringum 20 neyðarhnappa í gangi , “ segir Sigríður . Hnöppunum er úthlutað til þeirra sem taldir eru í mestri hættu . Sigríður segir að alvarleiki kyrkingartaks hafi verið að koma í ljós að undanförnu . „ Þó að ytri áverkar geti verið litlir geta verið innri áverkar á slagæðum og þess háttar , “ segir lögreglustjórinn . Lögreglan hefur notið liðsinnið réttarmeinafræðings til að greina alvarleikann . „ Rannsóknir eru að styrkjast á undanförnum árum sem getur hjálpað okkur að meta alvarleikann og umfangið . “ Sigríður segir að sérstök áhersla sé nú lögð á að ná til fólks í viðkvæmri stöðu : „ Fólk sem á við fötlun að stríða , líka fólk af erlendum uppruna sem að vantar kannski stuðningsnet , “ segir Sigríður Björk Guðjónsdóttir , lögreglustjórinn á höfuðborgarsvæðinu .